Mej. Wêreld en Mej. Heelal: Shudu op pad; nog druk op LalelaShudu Mudisa (Foto: Mej. SA-organisasie) Terwyl Shudu Musida, voormalige Mej. SA, op pad is na die Mej. Wêreld-kompetisie word al meer druk op die huidige Mej. Suid-Afrika geplaas om nie volgende maand aan die Mej. Heelal-kompetisie in Israel deel te neem nie. Nóg Lalela Mswane nóg die Mej. SA-organisasie het al reageer nadat die regering sy steun aan dié organisasie onttrek het na vrugtelose pogings om die organisasie te oorreed om nie aan die Mej. Heelal-kompetisie deel te neem nie omdat dit vanjaar in Israel plaasvind. “Die gruweldade wat Israel teen Palestyne gepleeg het, is goed gedokumenteer en as die wettige verteenwoordiger van die mense van Suid-Afrika kan die regering hom nie met ŉ rein gewete daarmee vereenselwig nie,” het Nathi Mthethwa, minister van sport, kuns en kultuur, gesê. ’n Groep betogers het Vrydag voor die Mej. SA-organisasie se kantoor in Johannesburg bymekaargekom en geëis dat Suid-Afrika aan die kompetisie onttrek. Die geleentheid is deur die Africa 4 Palestine-groep gereël met verteenwoordigers van politieke partye en burgerlike organisasies wat dit ook bygewoon het. Mandla Mandela en Bathabile Dlamini sowel as verteenwoordigers van die SAKP en Cosatu was onder meer by die geleentheid te sien. Lalela Mswane. (Foto: @Official_MissSA/Twitter) Fikile Mbalula, minister van vervoer, het op Twitter ook ’n beroep op Mswane gedoen om aan die kompetisie te onttrek. Die kompetisie vind op 12 Desember in Eilat plaas. Die Mej. SA-organisasie het aan die begin van die maand gesê Mswane sal wel aan die Mej. Heelal-kompetisie deelneem nadat daar gerugte was dat sy gaan onttrek. Zozibini Tunzi, Mej. SA in 2019, is in Desember 2019 as Mej. Heelal gekroon. Andrea Meza van Mexiko het in Mei vanjaar die titel by Tunzi oorgeneem. Shudu Musida, voormalige Mej. SA, is intussen op pad om aan die Mej. Wêreld-kompetisie in Puerto Rico deel te neem. Die kompetisie is verlede jaar weens Covid-19 uitgestel. Toni-Ann Singh van Jamaika is in Desember 2019 as die laaste Mej. Wêreld aangewys. Die 70ste Mej. Wêreld-kompetisie vind op 16 Desember plaas.